A BIZOTTSÁG HATÁROZATA
(2006. november 17.)
az emberi fogyasztásra szánt húskészítmények harmadik országokból történő behozatalára vonatkozó állat- és közegészségügyi feltételek és bizonyítványminták megállapításáról, valamint a 97/41/EK, a 97/221/EK és a 97/222/EK határozat hatályon kívül helyezéséről szóló 2005/432/EK határozat módosításáról
(az értesítés a C(2006) 5444. számú dokumentummal történt)
(EGT vonatkozású szöveg)
(2006/801/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a 89/662/EGK irányelv, illetve a kórokozók tekintetében a 90/425/EGK irányelv A. mellékletének I. pontjában felsorolt külön közösségi szabályokban megállapított állat-egészségügyi és közegészségügyi követelmények hatálya alá nem tartozó termékek Közösségen belüli kereskedelmére és a Közösségbe történő behozatalára irányadó állat-egészségügyi és közegészségügyi követelmények megállapításáról szóló, 1992. december 17-i 92/118/EGK tanácsi irányelvre (1) és különösen annak 10. cikke (2) bekezdésének c) pontjára,
tekintettel az emberi fogyasztásra szánt állati eredetű termékek termelésére, feldolgozására, forgalmazására és behozatalára irányadó állat-egészségügyi szabályok megállapításáról szóló, 2002. december 16-i 2002/99/EK tanácsi irányelvre (2) és különösen annak 8. cikke (4) bekezdésére, 9. cikke (2) bekezdésének b) pontjára, 9. cikke (4) bekezdésének b) és c) pontjára,
mivel:
(1)
A 2005/432/EK bizottsági határozatban (3) szereplő fogalommeghatározásokhoz tartozó bizonyos hivatkozásokat naprakésszé kell tenni.
(2)
Mivel az élelmiszer-higiéniáról szóló, 2004. április 29-i 852/2004/EK európai parlamenti és tanácsi rendelet, az állati eredetű élelmiszerek különleges higiéniai szabályainak megállapításáról szóló, 2004. április 29-i 853/2004/EK európai parlamenti és tanácsi rendelet és az emberi fogyasztásra szánt állati eredetű termékek hatósági ellenőrzésének megszervezésére vonatkozó különös szabályok megállapításáról szóló, 2004. április 29-i 854/2004/EK európai parlamenti és tanácsi rendelet már alkalmazandó, a közösségi egészségügyi feltételeket, valamint a háziasított szarvasmarhafélékből, sertésfélékből, juh- és kecskefélékből, egypatás állatokból, baromfiból, tenyésztett vadakból, házinyúlból és vadon élő állatokból származó húskészítményeknek a Közösségbe történő behozatalára vonatkozó bizonyítványokra irányadó követelményeket módosítani és naprakésszé kell tenni.
(3)
Az egészségügyi bizonyítványmintát módosítani kell a Traces néven ismert integrált számítógépes állat-egészségügyi rendszer kifejlesztéséről szóló, 2003. augusztus 19-i 2003/623/EK bizottsági határozat (4) értelmében létrehozott Traces működésének megkönnyítése érdekében.
(4)
Helyénvaló olyan átmeneti időszakot előírni, amelynek során még a korábbi szabályok alapján kiállított bizonyítványok is használhatók.
(5)
A 2005/432/EK határozatot ezért ennek megfelelően módosítani kell.
(6)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2005/432/EK határozat a következőképpen módosul:
1.
A 2. és a 3. cikk helyébe a következő szöveg lép:
„2. cikk
A húskészítmény fogalommeghatározása
E határozat alkalmazásában a húskészítmény fogalommeghatározására a 853/2004/EK rendelet I. melléklete 7.1 pontjában megállapítottat kell alkalmazni.
3. cikk
A fajokra és az egyedekre vonatkozó feltételek
A tagállamoknak biztosítaniuk kell, hogy a húskészítmények Közösségbe behozott szállítmányai a következő fajok vagy egyedek húsából vagy az azokból készült húskészítményekből származnak:
a)
a következő fajú háziasított baromfi: háziszárnyas, pulyka, gyöngytyúk, liba és kacsa;
b)
a következő fajú háziasított állat: szarvasmarhafélék, beleértve a Bubalus bubalist (vízibivaly), Bison bisont (amerikai bölény), sertés, juh, kecske és egypatások;
c)
a 853/2004/EK rendelet I. melléklete 1.6 pontjában meghatározott tenyésztett vadak és házinyúl;
d)
a 853/2004/EK rendelet I. melléklete 1.5 pontjában meghatározott vadon élő állatok.”
2.
A III. melléklet helyébe e határozat I. melléklete lép.
3.
A IV. melléklet helyébe e határozat II. mellékletének szövege lép.
2. cikk
Ezt a határozatot 2007. március 1-jétől kell alkalmazni.
Az e határozat alkalmazásának időpontja előtt kiadott köz- és állat-egészségügyi bizonyítványokat 2007. június 1-jéig lehet használni.
3. cikk
E határozat címzettjei a tagállamok.
Kelt Brüsszelben, 2006. november 17-én.